Z A P I S N I K
s 10. sjednice Vijeća Mjesnog odbora Mimara
održane 25. ožujka 2022. godine
u prostorijama MO Mimara, Vodnikova 15, s početkom u 17.30 sati


Prije same sjednice Vijeća Mjesnog odbora (MO) Mimara, predsjednica i potpredsjednica Vijeća MO, uz naknadnu pomoć člana g. Bekera, očistile su dvorište ispred zgrade MO Mimara, pri čemu su koristile potrepštine i alate koje je donijela potpredsjednica Vijeća. Prikupljeno je 6-7 vreća većinom bio otpada. Isto tako, slivnik za vodu je očišćen od blata, kako se više ne bi nakupljala voda u dvorištu. 

Prisutni članovi Vijeća Mjesnog odbora (MO) Mimara: Iva Špoljar Šarić, Lina Budak, Nada Jagetić i Boris-Neven Beker. Članica Ana Podnar je izostala zbog bolesti. 

Predsjednica Vijeća MO Mimara pozdravlja prisutne i konstatira da je na sjednici prisutno 4 člana Vijeća, čime su stečeni uvjeti za raspravu i pravovaljano odlučivanje.

Prije utvrđivanja dnevnog reda, predsjednica Vijeća MO Mimara otvara raspravu o zapisniku s 9. sjednice Vijeća MO Mimara. Kako primjedbi na zapisnik nije bilo, Vijeće jednoglasno prihvaća zapisnik s 9. sjednice Vijeća MO Mimara održane 16. veljače 2022. godine.

Predlaže se sljedeći


DNEVNI RED

1. Izvješće o radu za 2021. godinu – usvajanje
2. Program rada za 2022. godinu – usvajanje
1. Zaključak o prijedlogu utroška sredstava sa pozicije Ostali nespomenuti rashodi poslovanja Mjesnog odbora „Mimara“ za 2022. godinu
1. Upiti građana
1. Razno


1. Predsjednica Vijeća MO Mimara predstavlja Izvješće o radu za 2021. godinu te članovi Vijeća MO Mimara raspravljaju i glasaju o istome.

Članovi Vijeća MO Mimara usvajaju Izvješće o radu za 2021. godinu.


Na temelju članka 99. stavka 1. točke 7. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21 i 11/21) i članka 28. stavka 1. Poslovnika o radu Vijeća Mjesnog odbora „Mimara“, Vijeće Mjesnog odbora  „Mimara“ na 10. sjednici održanoj 25.ožujka  2022. donijelo je 


IZVJEŠĆE O RADU
Vijeća Mjesnog odbora „Mimara“ za  2021. godinu
U 2021. godini  Vijeće Mjesnog odbora održalo je ukupno  10 sjednica, od toga 3 u starom sazivu  i 7 u novom sazivu.
Osnovne djelatnosti bile su usmjerene na poboljšanje infrastrukturnih problema, donošenje akata Vijeća i sudjelovanje u donošenju odluka Skupštine Grada, gradonačelnika i gradskih upravnih tijela.
Vijeće je donoseći zaključke nastojalo što uspješnije pridonositi rješavanju problema svih građana na svom području. Na sjednicama se raspravljalo o različitim problemima i prijedlozima koje su davala vijeća mjesnih odbora, građani, udruge građana i institucije kao što su škole, dječji vrtići i slično. 
PREDSJEDNIK VIJEĆA

Predsjednik je redovito sazivao sjednice Vijeća, predlagao dnevni red i predsjedavao na svim sjednicama.  Usko je surađivao s predsjednikom Gradske četvrti Donji grad u sastavljanju dnevnog reda, te prisustvovao sastancima koordinacije za rad Vijeća mjesnih odbora. 
POTPREDSJEDNIK VIJEĆA

Pomagao je predsjedniku Vijeća, te obavljao i  sve poslove koji su mu se povjerili. Sudjelovao  je u pripremi prioriteta za 2022. godinu.
ČLANOVI VIJEĆA

Članovi Vijeća svoj rad su realizirali prvenstveno putem sjednica Vijeća na koje su se redovito odazivali, u prosjeku 5 članova od ukupno pet.

Članovi Vijeća su na sjednicama raspravljali i izjašnjavali se o svim pitanjima koja su bila na dnevnom redu, davali su razne inicijative, prijedloge i postavljali pitanja radi poboljšanja života građana na svom području.

ZAKLJUČNE OCJENE

Vijeće je u  radu nastojalo što je moguće više detektirati i riješiti probleme na svom području. 




2. Predsjednica Vijeća MO Mimara predstavlja Program rada za 2022. godinu te članovi Vijeća MO Mimara raspravljaju i glasaju o istome. 

Članovi Vijeća MO Mimara usvajaju Program rada za 2022. godinu.




Na temelju članka 99. stavka 1. točke 7. Statuta Grada Zagreba (Službeni glasnik Grada Zagreba           23/16, 2/18, 23/18, 3/20, 3/21 i 11/21) i članka 15. stavka 1. točke 7. Pravila Vijeća Mjesnog odbora“Mimara“, Vijeće  Mjesnog odbora „Mimara“,  na  10.   sjednici  od 25.ožujka  2022  , donijelo je

   PROGRAM RADA VIJEĆA
           MJESNOG ODBOR „MIMARA“
            ZA 2022. GODINU


Na temelju Poslovnika i Pravila Vijeća Mjesnog odbora“ Mimara“, te sukladno Statutu Grada Zagreba,  svoj program za 2022. godinu Vijeće temelji na najaktualnijim komunalnim potrebama za poboljšanje standarda građana sa područja Mjesnog odbora „Mimara“.

Vijeće  Programom rada obvezno:  

1. Donosi financijski plan   
2. Donosi plan malih komunalnih akcija Mjesnog odbora, koji je sastavni dio plana komunalnih aktivnosti gradske četvrti
3. Donosi Izvješće o radu Vijeća  Mjesnog odbora „Mimara“
4. Prati realizaciju Plana  komunalnih aktivnosti i Programa održavanja komunalne
       infrastrukture
5. Raspravlja i donosi zaključke na osnovi zahtjeva građana 

6. Raspravlja i donosi  mišljenja o prijedlozima akata o kojima gradonačelnik , Gradska skupština ,gradski uredi  i vijeće gradske četvrti traže mišljenje vijeća mjesnih odbora
7. Odlučuje o raspolaganju imovinom Mjesnih odbora


                   Vijeće može donijeti plan potreba za aktivnostima , programima i projektima unapređenja
                   kvalitete života građana koji su od interesa za pojedini dio mjesnog odbora ili za cijeli mjesni 
                   odbor i utvrđuje prioritete u njegovoj realizaciji.    
  

Program rada Vijeće Mjesnog odbora“ Mimara“ temelji se i na kontinuitetu svih prethodnih    aktivnosti mjesnoga odbora i zahtjevima građana.
 
Prema navedenom Vijeće će Programom rada: 


1. u što većoj mjeri pridonijeti kvalitetnijem razvoju i radu mjesnog odbora;
2. pomoći u održavanju, opremanju i obnovi prostora mjesnog odbora;
3. podržavati realizaciju različitih aktivnosti programa udruga i udruženja građana;
4. sustavno prikupljati i obrađivati, te učiniti dostupnim sve podatke o Mjesnom odboru, kao nužnu pretpostavku za utjecaj građana i njihovih predstavničkih tijela na razvoj mjesnog odbora (posebice uređenja naselja, održavanje komunalnog reda i zaštite okoliša, djelovanja javnih službi itd.), rješavanju  prometa na mjesnom odboru, kao i prometa u mirovanju;
5. nastojati kvalitetnije i temeljitije informirati građane o svim aktivnostima na području mjesnog odbora 
6. predlagati izvođenja većih zahvata na objektima komunalne infrastrukture, kao i izgradnju drugih javnih objekata (vrtići, škole, javne garaže, sportske dvorane), a koje nije moguće financirati sredstvima kojima raspolaže mjesni odbor 
7. inicirati izradu Programa kulturnih aktivnosti na području mjesnog odbora u suradnji sa Vijećem Gradske četvrti Donji Grad, te osigurati prostore i druge uvjete za njihovu realizaciju. 


Realizacija navedenog Programa rada ovisiti će o: 

· sudjelovanju članova vijeća u radu
· izvršenju proračuna Grada Zagreba;
· suradnji s nadležnim tijelima Gradske uprave Zagreba;
· suradnji s Vijećem Gradske četvrti Donji Grad 
· suradnji građana Gradske četvrti Donji Grad
· 



3. Članovi Vijeća MO Mimara raspravljaju o prijedlogu utroška sredstava s pozicije 3299 - Ostali nespomenuti rashodi poslovanja (ONRP) mjesnog odbora „Mimara“ za 2022. godinu. Nakon rasprave i detaljne analize potreba, odlučeno je da se iznos od 2000,00 kn utroši na nabavu uredskog materijala i sanitarnih potrepština budući da trenutno skoro ničega nema. Izrađena je i tablica s detaljno navedenim potrebama. Za protokolarne potrebe (cvijeće, svijeće i sl.) izdvaja se 200,00 kn te 2000,00 kn za potrebe promocije gradske četvrti Donji Grad i mjesnog odbora Mimara.
Članovi Vijeća MO Mimara donose zaključak da se iznos s pozicije 3299 - Ostali nespomenuti rashodi poslovanja (ONRP) mjesnog odbora „Mimara“ za 2022. godinu utroši na sljedeći način: 
2. Uredska oprema i sanitarne potrepštine			2.000,00 kn
2. Protokolarne potrebe (cvijeće, svijeće i sl.)		   200,00 kn
2. Promocija gradske četvrti Donji Grad i MO Mimara	2.000,00 kn




Na temelju članka 37. stavka 2. Pravila Vijeća Mjesnog odbora „Mimara“ (od 20. ožujka 2017. i od 04. srpnja  2018.), Vijeće Mjesnog odbora „Mimara, na 10. sjednici, 25.ožujka 2022., donosi
ZAKLJUČAK
O PRIJEDLOGU UTROŠKA SREDSTAVA SA POZICIJE
OSTALI NESPOMENUTI RASHODI POSLOVANJA


1. Vijeće Mjesnog odbora „Mimara“ iz Razdjela Proračuna Grada Zagreba 00502 na poziciji 248-3299 za 2022. ima 4.200,00 kn.

2. Vijeće Mjesnog odbora „Mimara“ predlaže utrošak sredstava iz točke 1. ovog zaključka na sljedeći način:

	
1. Promocija Gradske četvrti Donji Grad i Mjesnog odbora „Mimara“       	          2000.00kn
2. Protokolarne potrebe (cvijeće, svijeće i sl.)	                      200,00 kn
3. Uredska oprema (kopirni papir, sitni inventar, 
wc papir, ubrusi, sredstva za čišćenje, sapun i sl.)	                  2000,00 kn

       Ukupno:	                 4.200,00 kn


3. Zaključak dostaviti Vijeću Gradske četvrti Donji grad i Gradskom uredu za mjesnu samoupravu, civilnu zaštitu i sigurnost..








4. Pod točkom 4. predsjednica Vijeća obavijestila je članove o upitima građana. U proteklom razdoblju dva se puta javila gđa M.W. vezano za problematiku stajališta autobusa u Jukićevoj ulici. Predsjednica Vijeća je obavijestila članove da je o ovoj problematici upoznat predsjednik Vijeća Gradske četvrti te da bi se taj problem trebao riješiti u budućnosti. Isto tako, zaprimljen je upit g. M.I. iz Crnatkove ulice, ulice u kojoj stanari imaju velike probleme s nepropisnim parkiranjem posjetitelja obližnjeg kluba H2O koji svojim vozilima onemogućuju izlaz i ulaz vozilima u dvorišta stanara. 

5. Pod točkom Razno, predsjednica Vijeća je obavijestila članove o zaprimljenom zahtjevu za korištenje prostora od strane političke stranke SDP Hrvatska / Donji Grad petkom od 19-21h koji je stigao u Područnu službu. 
Članovi Vijeća MO Mimara donose zaključak da se SDP-u omogućava korištenje prostora MO Mimara uz napomenu da 1. petak u mjesecu taj prostor koristi Bloxer klub Zagreb-Hrvatska od 18-19 sati. 

Vezano za korištenje prostora MO Mimara, članovi vijeća odlučuju da se predstavnici svih korisnika pozovu na kratki sastanak prije sljedeće sjednice MO Mimara 13.4.2022. u 17.45 sati kako bi se dogovorila pravila korištenja prostora. Na taj se sastanak poziva i gđa Mirella Šušak Cvetković, Voditeljica područnog odsjeka Donji grad (Centar). 

U nastavku se raspravljalo o aktualnostima na području MO Mimara:
· Članovi Vijeća MO Mimara traže od Čistoće da očisti stajališta za tramvaje u Savskoj, Vodnikovoj i na Rooseveltovom trgu budući da su nadstrešnice na tim stranicama izrazito prljave.
· Članovi Vijeća MO Mimara traže od Zrinjevca hitno saniranje rupa pred Državnim arhivom.
· Članovi Vijeća MO Mimara traže od Zrinjevca i Čistoće redovito čišćenje nogostupa ispred kluba H2O u Runjaninovoj ulici i oko tog kluba, kao i u Crnatkovoj, pogotovo zelene površine, uz napomenu da je subotom i nedjeljom potrebno pojačanje čišćenje jer klub radi petkom i subotom i njegovi gosti ostavljaju smeće po ulici i zelenim površinama (boce, razbijeno staklo, smeće, papir, bljuvotina, opušci…).
· Članovi Vijeća MO Mimara traže od ZET-a postavljanje info-tabli (displeja) na tramvajskim stajalištima u Vodnikovoj i Savskoj (ispred Hotela Westin i preko puta na stanici/ispred Glembaya/) s informacijama vezanim za dolazak tramvaja i iz bočnih ulica. 
· Članovi Vijeća MO Mimara traže od Gradskog ureda za prostorno uređenje, izgradnju Grada, graditeljstvo, komunalne poslove i promet, ali i od 1. policijske postaje hitno rješavanje problema nepropisnog parkiranja automobila na pločniku ispred i oko spomenutog noćnog kluba H2O kao i na nogostupu ispred istočne strane hotela Westin (u dijelu ispred noćnog kluba Ray i trgovine DM). Pred spomenutim hotelom popucao je nogostup (kocke) od težine parkiranih automobila.
· Članovi Vijeća MO Mimara ukazuju na problem kontinuiranog uništavanja fasada grafitima na zgradama na području Donjeg grada te mole vijeće Gradske četvrti Donji Grad da što prije riješi navedeni problem. 
Vezano za sudjelovanje u upravnom odboru OŠ Izidor Kršnjavi, potpredsjednica Vijeća obavještava članove da škola moli da joj se pomogne u asfaltiranju dvorišta i popravku rubnjaka za drveće koji su opasni za djecu. Potrebno je sanirati i prilaz školskoj dvorani te vanjsku stranu iste jer je u raspadnom stanju, a unutrašnjost iste je sanirana. Sva su gradska tijela već obavještena o svemu tome.

U nastavku članovi ističu sljedeće prioritetne aktivnosti i traže od Područne službe pomoć u rješavanju istih:
· Izvršenje aktivnosti vezanih za prostorije MO Mimara:
· spuštanje ploče na ulazu u haustor zgrade (na Vodnikovoj ulici) koja je postavljena previsoko kako bi bila vidljivija;
· postavljanje oglasne ploče za MO Mimara u Vodnikovoj ulici;
· postavljanje oglasne ploče za MO Mimara;

Isto tako, potpredsjednica Vijeća obavještava članove da su mjesnom odboru Mimara poklonjena 2 komarnika za prozore koje je samo potrebno ugraditi na prozore. 


Kako više nije bilo pitanja ni komentara, članovi Vijeća MO Mimara dogovaraju termin sjedeće sjednice u srijedu, 13. travnja 2022. godine u 18.00 sati. 

Sjednica je završila u 19:05 sati. 

Zapisnik vodila: Iva Špoljar Šarić

Zagreb, 25. ožujka 2022.

Klasa :024-08/22-003/644
Urbroj:251-13-11-1-22-2


Predsjednica Vijeća
Mjesnog odbora Mimara

